Respublika ilmiy-tadqiqot muassasalari xodimlarining mehnatiga haq to‘lash razryadlariga o‘zgartirishlar kiritish to‘g‘risida

O‘zbekiston Respublikasi Prezidentining 2021-yil 3-fevraldagi PF-6159-son “Qishloq xo‘jaligida bilim va innovatsiyalar tizimi hamda zamonaviy xizmatlar ko‘rsatishni yanada rivojlantirish to‘g‘risida”gi Farmoni va 2021-yil 3-fevraldagi PQ-4975-son “O‘zbekiston Respublikasi Qishloq xo‘jaligi vazirligi huzuridagi Qishloq xo‘jaligida bilim va innovatsiyalar milliy markazi faoliyatini tashkil etish to‘g‘risida”gi qarori hamda Vazirlar Mahkamasining 2021-yil 27-avgustdagi 545-son “Ilmiy va innovatsion faoliyatni boshqarish tizimini tashkil etish chora-tadbirlari to‘g‘risida”gi qaroriga muvofiq O‘zbekiston Respublikasi Innovatsion rivojlanish vazirligi, Bandlik va mehnat munosabatlari vazirligi hamda Moliya vazirligi qaror qiladi:
 1. O‘zbekiston Respublikasi Vazirlar Mahkamasi huzuridagi Fan va texnologiyalarni rivojlantirishni muvofiqlashtirish qo‘mitasi, Mehnat vazirligi va Moliya vazirligining 2016-yil 21-apreldagi 4, 7-qq, 25-son qarori (ro‘yxat raqami 2790, 2016-yil 24-may) (O‘zbekiston Respublikasi qonun hujjatlari to‘plami, 2016-y., 21-son, 244-modda) bilan tasdiqlangan Respublika ilmiy-tadqiqot muassasalari xodimlarining mehnatiga haq to‘lash razryadlariga ilovaga muvofiq o‘zgartirishlar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. Izohning ikkinchi xatboshisidagi “O‘zbekiston Respublikasi Fanlar Akademiyasi Qishloq xo‘jaligi va oziq-ovqat ta’minoti ilmiy-ishlab chiqarish markazi (QXOOTIIChM)” degan so‘zlari “O‘zbekiston Respublikasi Qishloq xo‘jaligi vazirligi huzuridagi Qishloq xo‘jaligida bilim va innovatsiyalar milliy markazi (QXBIMM)” degan so‘zlari bilan almashtirilsin.
 2. Ilovada:
 a) 3-bandning ikkinchi xatboshisidagi “davlat ilmiy-texnika dasturlarini” va “ilmiy-texnika loyihalarini” degan so‘zlar tegishli ravishda “davlat ilmiy dasturlarini” va “ilmiy loyihalarni” degan so‘zlar bilan almashtirilsin;
 b) 4-band quyidagi tahrirda bayon etilsin:
 “4. Budjet mablag‘lari hisobiga fundamental, amaliy tadqiqotlar va innovatsiya ishlari davlat ilmiy dasturlarini amalga oshirish doirasida ilmiy loyihalarini bajarishda ishtirok etadigan, mehnatga haq to‘lash razryadlari jadvalining 1 — 4 va 11 — 14-bandlarida ko‘zda tutilgan rahbar va ilmiy xodimlar mehnatiga haq to‘lash O‘zbekiston Respublikasi Vazirlar Mahkamasining 2009-yil 18-avgustdagi 233-son “Ilmiy xodimlar mehnatini yanada rag‘batlantirish chora-tadbirlari to‘g‘risida”gi qaroriga muvofiq amalga oshiriladi.”;
 v) 8-bandning jadvalidagi “QXOOTIIChM muassasalari” degan so‘zlar “QXBIMM muassasalari” degan so‘zlar bilan almashtirilsin.